**Mandat for arbeidsgruppen som skal foreslå tiltak for å ta igjen tapt faglig og sosial læring**

**Mål for arbeidet**

Pandemien og tiltakene for å få ned smitten har ført til ekstra belastninger og tapt faglig og sosial læring og utvikling for barn og unge. Særlig har dette vært tilfelle for elever som av forskjellige årsaker er ekstra sårbare.

Koronakommisjonen slo fast at skolen hadde opprettholdt samfunnsfunksjonen sin, men at mange elever har hatt et mindre læringsutbytte enn de ville hatt i en normalsituasjon. Koronapandemien har også vært krevende for mange ansatte i utdanningssektoren. De har strukket seg langt for å gi elevene best mulig læringsbetingelser i en langvarig krisesituasjon.

Kommisjonen skrev at:

*Myndighetene må gjøre sitt ytterste for å legge til rette slik at alle elever får anledning til å ta igjen tapt læring. Dette er spesielt viktig for elever med enkeltvedtak om spesialundervisning og for elever med særskilt norskopplæring*.

Også funn i andre rapporter og undersøkelser kan tyde på at flere har opplevd å ha et mindre læringsutbytte under pandemien.

**Arbeidsgruppens arbeid**

Kunnskaps- og integreringsministeren ønsker derfor å sette ned en ekstern arbeidsgruppe. Arbeidsgruppen skal, med bakgrunn i eksisterende kunnskapsgrunnlag om hvilke konsekvenser pandemien har hatt for elevers faglige og sosiale læring:

* anbefale konkrete tiltak som kan bøte på konsekvensene av pandemien for alle elever og gi dem mulighet til å ta igjen tapt faglig og sosial læring
* anbefale konkrete tiltak som kan bøte på konsekvensene av pandemien for elevgrupper som er sårbare og/eller har behov for ekstra oppfølging og støtte, herunder elever med enkeltvedtak om spesialundervisning og elever med særskilt norskopplæring og gi dem mulighet til å ta igjen tapt faglig og sosial læring

Gruppens vurderinger og anbefalinger skal omfatte alle elever og skal bygge på skolens brede samfunnsmandat.

Gruppen må vurdere tiltakene den foreslår opp mot situasjonen i sektor slik den er nå etter nesten 1 ½ år under særs krevende forhold. Tiltakene må ta hensyn til både elevers og ansattes behov og rettigheter. Gruppen skal vurdere og anbefale tiltak på kort og på mellomlang sikt.

Vurderingene og anbefalingene fra ekspertgruppen skal være en del av regjeringens beslutningsgrunnlag. Rapporten skal også være til konkret hjelp for kommuner og fylkeskommuners arbeid.

For videregående opplæring skal gruppens arbeid se hen til tiltak som er iverksatt som del av Utdanningsløftet og tiltak som varsles i Meld. St. 21 (2020–2021) *Fullføringsreformen – med åpne dører til verden og fremtiden*, jf. planlagt stortingsbehandling 1. juni 2021.

**Arbeidsform**

Gruppen skal levere en rapport til departementet innen 15. juni 2021.

**Økonomiske og administrative konsekvenser**

Gruppen skal vurdere de økonomiske og administrative konsekvensene av de ulike tiltakene.